***In Between - hľadanie lokálnych dejín v pohraničných oblastiach Európy***

Bukovina medzi Ukrajinou a Rumunskom, multikultúrne Sedmohradsko s početnou maďarskou menšinou, Hrušov a Veľký Krtíš na pomedzí Slovenska a Maďarska či Lubulská zem na poľsko-nemeckom pohraničí – to sú štyri smery a oblasti, ktoré spája nový *vzdelávací projekt* Európskej siete Pamäť a Solidarita.


V rámci tohto projektu sa skupiny mladých ľudí vydajú do kultúrne najzaujímavejších pohraničných regiónov Európy, aby počas stretnutí s miestnymi obyvateľmi skúmali ich rodinné archívy a zaznamenali ich spomienky.

Pred začiatkom študijných návštev sa vybraní účastníci projektu zúčastnia na workshopoch, vedených expertmi v oblasti najnovšej histórie, ústne podávanej histórie (oral history), antropológie kultúry a archívnictva. Oboznámia sa s tajomstvami zberu dokumentačného materiálu, naučia sa viesť výskumné rozhovory, ako aj digitalizovať spomienkové predmety a dokumenty, no tiež spoznajú špecifiká a históriu navštívených regiónov. Následne sa účastníci projektu, rozdelení do 5-členných skupín, rozídu do miest a prihraničných regiónov, kde strávia sedem dní.

Pri pátraní po lokálnej, osobitnej histórii, zapísanej do kultúrne pestrého obrazu krajiny vybraných regiónov, budú v praxi spoznávať nástroje a metódy bádania a dokumentovania minulosti. Prostredníctvom fotografií, skenovaných materiálov, zvukových nahrávok a videa zhromaždia fotografie, listy, dokumenty i iné svedectvá každodenného života.

Spolupodieľanie sa na projekte bude pre účastníkov aj príležitosťou nielen na rozvoj kompetencií v oblasti terénneho historického a etnografického výskumu, ale tiež im umožní prehĺbiť si poznatky o historických procesoch Európy v 20. storočí. Takto zozbieraný dokumentačný materiál, ktorý zaznamenáva v rodinných fotografiách a príbehoch minulosť štyroch, kultúrne i historicky obzvlášť zložitých regiónov Európy, sa stane témou konferencie s účasťou kultúrnych antropológov, historikov a bádateľov oral history, ktorá sa uskutoční v decembri roku 2016 vo Varšave.

Organizátori hľadajú dvadsať mladých ľudí, tak študentov ako aj freelancerov vo veku 18 – 25 rokov, ktorí by chceli vyskúšať svoje sily pri skúmaní ľudskej pamäte. Ak sa chcete na projekte zúčastniť, je potrebné do 2. februára roku 2016 vyplniť formulár, ktorý sa nachádza na stránke [www.enrs.eu/inbetween](http://www.enrs.eu/inbetween) . Hodnotenie kandidátov sa bude odvíjať okrem iného od motivácie záujemcov o účasť na projekte, ich otvorenosti a pripravenosti na spoluprácu. Podmienkou účasti je tiež znalosť anglického jazyka.



|  |
| --- |
| **Viac informácií a aplikačný formulár nájdete na:** [**www.enrs.eu/inbetween**](http://www.enrs.eu/inbetween)  **Termín podania prihlášky: do 05. 02. 2016** |

**Organizátor:** *Európska sieť Pamäť a Solidarita*

**Partneri projektu:** Univerzita Babes Bolyai, Univerzita Mateja Bela v Banskej Bystrici, Černivecká národní univerzita, Univerzita v Zelené Hoře

--------------------------------------------

*Európska sieť Pamäť a Solidarita je medzinárodnou iniciatívou, ktorá si za svoj cieľ stanovila výskum, dokumentovanie a rozširovanie vedomostí k tematike dejín Európy v 20. storočí a spôsobov jej pripomínania s osobitným prihliadnutím na obdobie diktatúr, vojen i spoločenského odporu voči neslobode. Členmi Siete sú: Nemecko, Poľsko, Slovensko, Maďarsko a Rumunsko, v jej poradných grémiách sedia ešte zástupcovia Rakúska, Českej republiky a Lotyšska. Viac na:* [*www.enrs.eu*](http://www.enrs.eu) *a v profile:* [*www.facebook.com/enrs.eu*](http://www.facebook.com/enrs.eu)

*Kontakt ENRS:*

*Igor Kalina: e-mail:* [*Igor.kalina@enrs.eu*](mailto:Igor.kalina@enrs.eu)*, tel.:* +48 22 521 05 88

*Kontakt UMB:*

*Jana Pecníková, e-mail:* [*jana.pecnikova@umb.sk*](mailto:jana.pecnikova@umb.sk)*, tel. 048/446 5122*

*Projekt je spolufinancovaný Európskou úniou v rámci programu „Európa pre občanov“*